《命邹一桂为设色古干梅辄叠前韵》
清代·弘历

绘事设色久不为，祗以节末非根底。结习其如未尽忘，时复淡墨写生蕊。

盆中古干识春工，不作寻常百珠累。暗香疏朵五六丁，叫绝梅花赖有此。

常见南极老人图，鲐背睟面如童子。我会其意不能工，北门学士其咨尔。

粉本略具试设色，发墨更喜宣德纸。西清渲染不多时，已为华光传妙理。

富丽何须百首诗，诡奇似阅千年史。桃夭杏艳诚彼哉，汉柏唐槐视此矣。

歌成大笑谓小山，无乃尔为太相似。